Presidenti Bush reagon lidhur me shkarkimin e prokurorëve federalë
Kjo çështje mjaft e debatueshme në Washington ka krijuar tensione ndërmjet Kongresit dhe Shtëpisë së Bardhë
Presidenti Bush thotë se pushimi nga puna i tetë prokurorëve ishte një vendim i drejtë, por pranoi se procesi nuk ishte zhvilluar siç duhet. Ai thotë se zyrtarë të Departramentit të Drejtësisë nuk i shpjeguan tërësisht veprimet e tyre para anëtarëve të Kongresit. Presidenti u pyet rreth kësaj çështje gjatë një konference shtypi me Presidentin meksikan, Filipe Calderon. Presidenti Bush dukej i shqetësur që çështja në fjalë e kishte ndjekur atë deri në Meksikë, ku po përpiqet të fokusohet në përmirësimin e marrëdhënieve me fqinjin jugor të Amerikës. Ai la të kuptohet se pushimet nga puna nuk do të kthehen mbrapsht dhe se ai vazhdon të përkrahë Prokurorin e Përgjithshëm, Alberto Gonzales. Presidenti tha se pushimet nga puna nuk kishin motive politike. Por ai pranoi se kishte kundërshtime rreth prokurorëve në fjalë nga kongresmenët republikanë, çfarë Presidenti i kishte transmetuar tek Prokurori i Përgjithshëm. Prokurorët përfaqësojnë qeverinë amerikane në çështje ku përfshihet shkelja e ligjit federal. Ata emërohen nga Presidenti, dhe mund të hiqen nga administrata në pushtet. Por ata qendrojnë mbi politikën, në rolin e avokatëve të popullit amerikan. Disa nga prokurorët e pushuar kanë thënë se u ishte bërë presion nga republikanët që të përshpejtonin hetimet ndaj demokratëve para zgjedhjeve të vitit të kaluar për në Kongres. Qendrimi i Departamentit të Drejtësisë është se ata u pushuan, se puna e tyre nuk ishte në nivelin e kërkuar. (kh)